b'\n_START_ARTICLE_\nNeroli\n_START_SECTION_\nEsiintyminen luonnossa ja synteettinen valmistus\n_START_PARAGRAPH_\nNerolia esiintyy geraniolin kanssa monissa eteerisiss\xc3\xa4 \xc3\xb6ljyiss\xc3\xa4. Erityisen paljon sit\xc3\xa4 on Helichrysum angustifolium -kasvissa, neroli\xc3\xb6jyss\xc3\xa4, jota saadaan pomeranssin kukista, ruusuissa, sitronellassa ja palmarosakasvissa. _NEWLINE_Nerolia voidaan valmistaa synteettisesti samalla tavoin myrseenist\xc3\xa4 tai \xce\xb1-pineenist\xc3\xa4. T\xc3\xa4ll\xc3\xb6in tuote on n\xc3\xa4iden kahden seos, jossa geraniolia on yleens\xc3\xa4 enemm\xc3\xa4n. Neroli saadaan erotettua alipainetislauksella. My\xc3\xb6s geraniolista on mahdollista valmistaa nerolia._NEWLINE_Teollisesti valmistetun geraniolin ja nerolin ja niiden estereiden hinta on 6\xe2\x80\x9312 Yhdysvaltain dollaria kilogrammalta.\n_START_SECTION_\nReaktioita\n_START_PARAGRAPH_\nNerolin reaktiot ovat hyvin samankaltaisia kuin geraniolillakin. Se esimerkiksi syklisoituu hapon l\xc3\xa4sn\xc3\xa4 ollessa terpineoliksi, mutta cis-konformaatiosta johtuen reaktio tapahtuu sill\xc3\xa4 yhdeks\xc3\xa4n kertaa nopeammin kuin geraniolilla. Yhdisteest\xc3\xa4 voidaan valmistaa my\xc3\xb6s sitronellolia sek\xc3\xa4 sen hapetustuotetta sitronellaalia. Hapetettaessa nerolia saadaan sitraalia.\n_START_SECTION_\nK\xc3\xa4ytt\xc3\xb6\n_START_PARAGRAPH_\nNerolilla on sitruunainen tuoksu, joka muistuttaa geraniolin tuoksua, mutta sit\xc3\xa4 kuvataan my\xc3\xb6s geraniolin tuoksua raikkaammaksi ja hienostuneemmaksi. Yhdistett\xc3\xa4 ja sen estereit\xc3\xa4 k\xc3\xa4ytet\xc3\xa4\xc3\xa4n hajusteteollisuudessa yhdess\xc3\xa4 geraniolin kanssa ja kukka-asetelmissa. Siit\xc3\xa4 valmistetaan my\xc3\xb6s muita terpenoideja ja k\xc3\xa4ytet\xc3\xa4\xc3\xa4n v\xc3\xa4lituotteena my\xc3\xb6s mentolin ja A- ja E-vitamiinien synteesiss\xc3\xa4.'